Uznesenie Európskeho parlamentu o návrhu nariadenia Rady, ktorým sa zriaďuje Kohézny fond (KOM(2004)0494 - 2004/0166(AVC))



Úradný vestník 157 E , 06/07/2006 S. 0289 - 0292



P6_TA(2005)0278 Kohézny fond Uznesenie Európskeho parlamentu o návrhu nariadenia Rady, ktorým sa zriaďuje Kohézny fond (KOM(2004)0494 — 2004/0166(AVC)) Európsky parlament, - so zreteľom na návrh nariadenia Rady (KOM(2004)0494 — 2004/0166(AVC)) [1], - so zreteľom na článok 161 Zmluvy o ES, - so zreteľom na svoje uznesenie z 22. apríla 2004 o tretej správe o hospodárskej a sociálnej kohézii [2], - so zreteľom na svoje uznesenie z 8. júna 2005 o politických výzvach a rozpočtových prostriedkoch rozšírenej Únie v rokoch 2007 - 2013 [3] a najmä stanovisko Výboru pre regionálny rozvoj o tejto veci, ako aj na oznámenie Komisie Rade a Európskemu parlamentu o finančnom výhľade na roky 2007 - 2013 (KOM(2004)0487), - so zreteľom na návrh nariadenia Rady, ktorým sa zakladajú všeobecné ustanovenia o Európskom fonde pre regionálny rozvoj, Európskom sociálnom fonde a Kohéznom fonde (KOM(2004)0492 — 2004/0163(AVC)) [4], - so zreteľom na článok 75 ods. 3 rokovacieho poriadku, - so zreteľom na predbežnú správu Výboru pre regionálny rozvoj a stanoviská Výboru pre rozpočet, Výboru pre rozpočtovú kontrolu a Výboru pre dopravu a cestovný ruch (A6-0178/2005), 1. vyzýva Radu a Komisiu, aby vzali na vedomie tieto odporúčania: i) domnieva sa, že ekonomická, sociálna a územná kohézia musí zostať kľúčovým a hlavným prvkom pri definovaní európskej integrácie; preto sa tiež domnieva, že Kohézny fond musí naďalej slúžiť ako nástroj na dosiahnutie cieľa Únie na podporu kohézie a solidarity medzi členskými štátmi, ii) žiada, aby sa počas nového obdobia pri akomkoľvek odkaze na ekonomickú a sociálnu kohéziu uvádzala aj myšlienka územnej kohézie a aby sa venovala osobitná pozornosť rozvoju tejto novej myšlienky, iii) domnieva sa, že pre územia Únie, ktoré budú v budúcnosti následkom rozširovania vylúčené, by sa malo hľadať politické riešenie, iv) podporuje ciele Kohézneho fondu a hlavné prostriedky používané na ich dosiahnutie, tak ako ich navrhla Komisia, v) požaduje podporu zvýšenia finančných prostriedkov pre Kohézny fond z 18000 miliónov EUR (na obdobie 2000 - 2006) na 62990 miliónov EUR a na ich vyvážené rozdelenie medzi odvetvia životného prostredia a dopravnej infraštruktúry, pre ktoré je možné získať podporu, a to s určitou pružnosťou pri poskytovaní pomoci z fondu, vi) zdôrazňuje, že rozpočtové prostriedky stanovené v návrhu nariadenia o Kohéznom fonde (KOM(2004)0494) sa vzťahujú výlučne na obdobie začínajúce rozpočtovým rokom 2007 a majú len informatívny charakter do obdobia, kým nebude uzatvorená dohoda o finančnom výhľade na rok 2007 a nasledujúce roky, vii) nazdáva sa, že potom ako sa prijme budúci finančný výhľad, Komisia buď sumy uvedené v návrhu nariadenia potvrdí alebo predloží upravené sumy na schválenie Parlamentu a Rade, aby sa tak zabezpečila kompatibilita so stropmi, viii) zdôrazňuje strategický rozmer a prioritnú povahu plánovania určeného na zvýšenie náležitého účinku kohéznej politiky, ix) zdôrazňuje a pripomína úlohu Parlamentu ako rozhodujúceho orgánu, ktorý prijíma rozhodnutia v tejto oblasti rozpočtu, x) žiada Radu a Komisiu, aby do finančných podkladov (v súlade s článkom 3 nariadenia o rozpočtových pravidlách) zahrnula ročné rozdelenie viazaných rozpočtových prostriedkov, tak ako ich navrhla Komisia, xi) žiada, aby sa zlepšila a vyjasnila prezentácia rozpočtu pre Kohézny fond, tak že sa oddelia rozpočtové okruhy pre každú z troch rozpočtových oblastí uvedených v článku 2 návrhu nariadenia, xii) zdôrazňuje, že Kohézny fond podlieha ustanoveniam nariadenia o rozpočtových pravidlách a preto trvá na dodržiavaní tohto nariadenia, xiii) žiada Komisiu, aby na koniec článku 2 ods. 1 návrhu nariadenia doplnila tieto slová: zmenené a doplnené rozhodnutím (ES) č. 884/2004/ES, xiv) zastáva názor, že okrem transeurópskych prepravných sietí by malo byť z Kohézneho fondu možné financovať aj projekty na zlepšenie, zvýšenie bezpečnosti a zefektívnenie regionálnych sietí, xv) žiada o začlenenie pobrežnej lodnej dopravy, námorných liniek a spojení s okrajovými regiónmi a menšími ostrovmi do rôznych dopravných sektorov patriacich do oblasti intervencie Kohézneho fondu, xvi) žiada Komisiu, aby článok 2 ods. 3 návrhu nariadenia znel takto: oblasti, ktoré môžu byť rozvinuté na trvalo udržateľnom základe a predstavujú jasné environmentálne výhody, akými sú najmä efektívne využitie energie a obnoviteľné energie, a v oblasti dopravy mimo transeurópskych sietí úseky zodpovedajúce diaľniciam alebo hlavným cestám, ktoré sú spojnicami s transeurópskymi sieťami, železnice (vrátane železničného parku), riečna a námorná doprava, intermodálne dopravné systémy a ich vzájomná prepojenosť, správa cestnej a leteckej premávky, ekologická mestská doprava a hromadná doprava (vrátane vozového parku a cestnej infraštruktúry pre diaľkovú a miestnu autobusovú dopravu), xvii) požaduje začlenenie výslovného odkazu v prospech ľudí s postihnutím do článku 2 návrhu nariadenia a žiada, aby projekty financované z Kohézneho fondu umožňovali aj odstraňovanie akýchkoľvek bariér a prekážok, xviii) domnieva sa, že v konečnej finančnej dohode sa musí zabezpečiť, že EÚ je schopná splniť politické výzvy našej doby, z ktorých hlavnou je reforma kohéznej politiky; na tento cieľ sa za vhodnú úroveň považuje úroveň 0,41 % hrubého národného produktu EÚ, xix) domnieva sa, že čiastočné alebo úplné pozastavenie finančnej pomoci fondu v prípade rozhodnutia uvedeného v článku 104 ods. 8 Zmluvy o ES musí byť vykonané na základe osobitného rozhodnutia Rady a nesmie nastať automaticky, tak ako sa navrhuje v návrhu nariadenia, xx) požaduje zabezpečenie konzistencie medzi projektmi financovanými z Kohézneho fondu a projektmi financovanými z iných programov Spoločenstva, najmä pokiaľ sa jedná o program Natura 2000, xxi) víta rozšírenie rozsahu pomoci na efektívne využitie energie a obnoviteľnú energiu, keďže potenciál ich uplatnenia je v príslušných krajinách vysoký a ich následný úžitok, najmä zlepšenie kvality ovzdušia, tvorba nových pracovných miest a zvýšená sociálna spravodlivosť, je vo všeobecnom európskom záujme, xxii) domnieva sa, že pravidlá vzťahujúce sa na veľké projekty, na ktoré sa vzťahujú články 38 až 40 návrhu všeobecného nariadenia (KOM(2004)0492), by sa mali výslovne začleniť do návrhu nariadenia o Kohéznom fonde, aby sa tak zabezpečila väčšia transparentnosť, xxiii) požaduje, aby sa do návrhu nariadenia výslovne začlenilo financovanie technickej pomoci (štúdie, hodnotenia, znalecké posudky, štatistiky, atď.), na ktoré sa vzťahuje článok 43 návrhu všeobecného nariadenia, xxiv) zdôrazňuje potrebu zaviesť klauzulu o pružnosti v kombinácii s prísnymi monitorovacími postupmi, týkajúce sa vylúčenia možnosti financovania výdavkov na nákup pozemkov v prípade sumy vyššej ako 10 % z celkových oprávnených výdavkov príslušnej operácie uvedenej v článku 3 ods. 3 tohto návrhu nariadenia, aby sa projekt mohol realizovať v prípade, ak je táto suma nedostatočná a môže spôsobiť problémy pri realizácii; domnieva sa však, že výdavky na renováciu sociálneho bývania na účely úspory energie, ochrany životného prostredia a dosiahnutia cieľa sociálnej súdržnosti, by mali byť začlenené do financovania, xxv) žiada pozastavenie financovania projektov realizovaných za porušenia legislatívy EÚ o životnom prostredí, xxvi) žiada Komisiu, aby vo fáze plánovania zostavila zoznam orientačných priorít na zhodnotenie výsledkov projektov z hľadiska kvality a efektívnosti financovania Spoločenstvom, a ich príspevok k trvalo udržateľnému rozvoju vo všetkých oblastiach financovaných Kohéznym fondom, xxvii) žiada Komisiu, aby zaviedla princíp "prémiového systému", aby bolo možné odmeniť pokrok, ktorý dosiahnu najlepšie členské štáty, najmä pokiaľ ide o lepšie hodnotenie financovaných projektov, lepšie analýzy nákladov a výhod, inovácie a príspevok k trvalo udržateľnému rozvoju, xxviii) domnieva sa, že by bolo vhodné rozšíriť intervenciu zo strany národných, regionálnych a miestnych orgánov pri využívaní Kohézneho fondu prostredníctvom osobitných podporných prostriedkov a uplatňovania "osvedčených postupov", xxix) podporuje uplatňovanie pravidla o automatickom uvoľňovaní (tzv. pravidlo N+2) na Kohézny fond; žiada však, aby sa pri jeho uplatňovaní použila pružnosť počas prvých troch rokov nového plánovacieho obdobia, xxx) vyzýva Komisiu, aby zohľadnila osobitné charakteristiky okrajových členských štátov a ostrovných členských štátov, ktoré majú nárok na finančnú pomoc z Kohézneho fondu, keďže trpia nepriaznivými prírodnými a demografickými podmienkami, čo vedie k ťažkostiam a rozdielom v úrovni rozvoja; 2. poveruje svojho predsedu, aby požiadal o pokračovanie rokovaní s Radou v súlade s článkom 75 ods. 3 rokovacieho poriadku a prípadne začal zmierovacie konanie s Radou v zmysle spoločného vyhlásenia z roku 1975 v súlade s článkom 56 rokovacieho poriadku; 3. poveruje svojho predsedu, aby toto uznesenie postúpil Rade a Komisii. [1] Zatiaľ neuverejnené v úradnom vestníku. [2] Ú. v. EÚ C 104 E, 30.4.2004, s. 1000. [3] Prijaté texty, P6_TA(2005)0224. [4] Zatiaľ neuverejnené v úradnom vestníku. --------------------------------------------------